Document ID: 32006R2011

RÅDETS FORORDNING (EF) Nr. 2011/2006
af 19. december 2006
om tilpasning af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere, forordning (EF) nr. 318/2006 om den fælles markedsordning for sukker og forordning (EF) nr. 320/2006 om en midlertidig ordning for omstrukturering af sukkerindustrien i Fællesskabet som følge af Bulgariens og Rumæniens tiltrædelse af EU
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten om Bulgariens og Rumæniens tiltrædelse (i det følgende benævnt »tiltrædelsesakten af 2005«), særlig artikel 20 sammenholdt med bilag IV samt artikel 56,
under henvisning til forslag fra Kommissionen,
under henvisning til udtalelse fra Europa-Parlamentet, og
ud fra følgende betragtninger:
(1)
Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (1) ændrede bl.a. bestemmelserne om loftet over støtten til frø som følge af 2004-tiltrædelsen og ordningerne for direkte støtte til landbrugere i sukkersektoren. Ved Rådets forordning (EF) nr. 318/2006 af 20. februar 2006 om den fælles markedsordning for sukker (2) er der indført fælles bestemmelser for den fælles markedsordning for sukker fra produktionsåret 2006/07. Ved forordning (EF) nr. 320/2006 (3) indførtes der en midlertidig ordning for omstrukturering af sukkerindustrien i Fællesskabet.
(2)
De almindelige bestemmelser og foranstaltninger bør tilpasses, så de kan gennemføres i Bulgarien og Rumænien fra datoen for disse landes tiltrædelse af Den Europæiske Union.
(3)
For at Bulgarien og Rumænien kan drage fordel af støtteforanstaltningerne i sukkersektoren, jf. forordning (EF) nr. 1782/2003, bør Bulgariens og Rumæniens nationale lofter tilpasses, så der tages højde for det yderligere støttebeløb. For at give Bulgarien og Rumænien mulighed for at tildele den direkte sukkerbetaling i form af en særskilt direkte betaling, bør de nationale lofter over referencebeløbene for sukker ændres. Med henblik på at anvende bestemmelserne om den særskilte sukkerbetaling i Bulgarien og Rumænien bør gennemførelsesperioderne ændres i overensstemmelse hermed.
(4)
For at give Bulgarien og Rumænien mulighed for at integrere støtte til frø i støtteordningen i forordning (EF) nr. 1782/2003 er det hensigtsmæssigt at Bulgarien og Rumænien føjes til listen over lande, der er omfattet af denne foranstaltning.
(5)
I både tiltrædelsesakten af 2005 og i nærværende forordning foretages ændringer til forordning (EF) nr. 1782/2003, og disse ændringer bør træde i kraft samme dag. Det bør af hensyn til den retslige klarhed anføres, i hvilken rækkefølge disse ændringer bør finde anvendelse.
(6)
Med henblik på at anvende mekanismerne på en ordning med produktionskvoter for sukker, isoglucose og inulinsirup samt et traditionelt forsyningsbehov for sukker til raffinering, jf. forordning (EF) nr. 318/2006 i Bulgarien og Rumænien, bør begge lande føjes til listen over lande, der drager fordel af disse foranstaltninger. Der bør også foretages yderligere tilpasninger i nævnte forordning for at tage højde for de særlige vilkår i Bulgarien og Rumænien.
(7)
For at give de erhvervsdrivende i Bulgarien og Rumænien mulighed for at deltage i omstruktureringsordningen i forordning (EF) nr. 320/2006, bør denne forordning tilpasses.
(8)
Forordning (EF) nr. 1782/2003, (EF) nr. 318/2006 og (EF) nr. 320/2006 bør derfor ændres i overensstemmelse hermed -
UDSTEDT FØLGENDE FORORDNING:
Artikel 1
Forordning (EF) nr. 1782/2003, som bl.a. ændret ved tiltrædelsesakten af 2005, ændres således:
1)
I artikel 71c indsættes følgende stykke efter stk. 1:
»For Bulgarien og Rumænien gælder planen for stigninger, jf. artikel 143a, for sukker og cikorie.«
2)
I artikel 143ba foretages følgende ændringer:
a)
I stk. 1 affattes teksten efter første punktum således:
»Den ydes for en repræsentativ periode, der kan variere for de enkelte produkter i et eller flere af produktionsårene 2004/05, 2005/06 og 2006/07, som medlemsstaterne fastlægger inden den 30. april 2006 på grundlag af objektive og ikke-diskriminerende kriterier som f.eks.:
-
de mængder sukkerroer, sukkerrør eller cikorie, der er omfattet af leveringskontrakter indgået i overensstemmelse med artikel 19 i forordning (EF) nr. 1260/2001 eller artikel 6 i forordning (EF) nr. 318/2006 alt efter tilfældet
-
de mængder sukker eller inulinsirup, der fremstilles i overensstemmelse med forordning (EF) nr. 1260/2001 eller forordning (EF) nr. 318/2006 alt efter tilfældet
-
det gennemsnitlige antal hektar med sukkerroer, sukkerrør eller cikorie, som anvendes til fremstilling af sukker eller inulinsirup, og som er omfattet af leveringskontrakter indgået i overensstemmelse med artikel 19 i forordning (EF) nr. 1260/2001 eller artikel 6 i forordning (EF) nr. 318/2006 alt efter tilfældet.
Hvis den repræsentative periode omfatter produktionsåret 2006/07, erstattes dette produktionsår dog med produktionsåret 2005/06 for landbrugere, som er berørt af et afkald på kvoten i produktionsåret 2006/07 som omhandlet i artikel 3 i forordning (EF) nr. 320/2006.
Hvad angår Bulgarien og Rumænien:
a)
erstattes datoen den 30. april 2006, der er nævnt i første afsnit, med den 15. februar 2007
b)
kan den særskilte sukkerbetaling ydes for årene 2007 til 2011
c)
kan den repræsentative periode, der er nævnt i første afsnit, variere for de enkelte produkter i et eller flere af produktionsårene 2004/05, 2005/06, 2006/07 og 2007/08
d)
erstattes dette produktionsår, hvis den repræsentative periode omfatter produktionsåret 2007/08, med produktionsåret 2006/07 for landbrugere, som er berørt af et afkald på kvoten i produktionsåret 2007/08 som omhandlet i artikel 3 i forordning (EF) nr. 320/2006.«
b)
Efter stk. 3 tilføjes følgende stykke:
»3a. For Bulgariens og Rumæniens vedkommende erstattes datoen den 31. marts, der er nævnt i stk. 3, i 2007 med den 15. februar 2007.«
3)
Bilag VII, VIIIa og XIa ændres i overensstemmelse med bilag I til nærværende forordning.
Artikel 2
Forordning (EF) nr. 318/2006 ændres således:
1)
I artikel 7, stk. 2, tilføjes følgende afsnit:
»Ved anvendelsen af dette stykke er produktionsåret for Bulgariens og Rumæniens vedkommende 2006/07.«
2)
Artikel 9, stk. 1, affattes således:
»1. I produktionsåret 2006/07 tilføjes der en isoglucosekvote på 100 000 t til den samlede isoglucosekvote i bilag III. I hvert af produktionsårene 2007/08 og 2008/09 tilføjes der en yderligere isoglucosekvote på 100 000 t til kvoten for det foregående produktionsår. Denne tilføjelse berører ikke Bulgarien og Rumænien.
I hvert af produktionsårene 2007/08 og 2008/09 tilføjes der en yderligere isoglucosekvote på 11 045 t for Bulgarien og 1 966 t for Rumænien til kvoten for det foregående produktionsår.
Medlemsstaterne tildeler de supplerende kvoter til virksomheder proportionalt med den isoglucosekvote, der er tildelt efter artikel 7, stk. 2.«
3)
Artikel 29, stk. 1, affattes således:
»1. Uanset artikel 19, stk. 1, fastsættes det traditionelle behov for forsyning med sukker til raffinering i Fællesskabet til 2 324 735 t pr. produktionsår udtrykt i hvidt sukker.
I produktionsårene 2006/07, 2007/08 og 2008/09 fordeles det traditionelle forsyningsbehov således:
-
198 748 t for Bulgarien
-
296 627 t for Frankrig
-
291 633 t for Portugal
-
329 636 t for Rumænien
-
19 585 t for Slovenien
-
59 925 t for Finland
-
1 128 581 t for Det Forenede Kongerige.«
4)
Bilag III affattes som angivet i bilag II til nærværende forordning.
Artikel 3
Indledningen til artikel 3, stk. 1, første afsnit, i forordning (EF) nr. 320/2006 affattes således:
»En virksomhed, der producerer sukker, isoglucose eller inulinsirup, og som har fået tildelt en kvote inden den 1. juli 2006 - eller inden den 31. januar 2007 for Bulgariens og Rumæniens vedkommende - er berettiget til omstruktureringsstøtte pr. ton kvote, den har givet afkald på, forudsat at den i et af produktionsårene 2006/07, 2007/08, 2008/09 eller 2009/10:«.
Artikel 4
Denne forordning træder i kraft den 1. januar 2007 under forudsætning af, at traktaten om Bulgariens og Rumæniens tiltrædelse træder i kraft.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. december 2006.

Labels: 17
5
6
18
15